上杜使君
作者：貫休
朝代：唐

paragraphs: 爲魚須處海，爲木須在岳。
一登君子堂，頓覺心寥廓。
右聽青女鏡，左聽宣尼鐸。
政術似蒲盧，詩情出沖漠。
從來苦清苦，近更加澹薄。
訟庭何所有，一隻兩隻鶴。
煙霞色擁墻，禾黍香侵郭。
嚴霜與美雨，皆從二天落。
蒼生苦瘡痍，如何盡消削。
聖君新雨露，更作誰恩渥。
即捉五色筆，密勿金鑾角。
即同房杜手，把乾坤橐籥。
休說卜圭峰，開門對林壑。